
Id. Kunhegyesi Ferenc a testület elnöke köszöntötte a rendkívüli ülésen megjelenteket, megállapította a határozat-képességet és megnyitotta az ülést. Elmondta, a vonatkozó jogszabályok megváltozása indokolta a testület rendkívüli ülésének összehívását.

A testület a jegyzőkönyv hitelesítőjének ifj. Kunhegyesi Ferenc képviselőt jelölte ki.

Ezt követően ismertette a napirendi javaslatot, majd kérdés, hozzászólás hiányában szavazásra bocsátotta azt. A testület a napirendet egyhangú szavazással a következők szerint fogadta el:

N A P I R E N D:
1.
A SZERVEZETI ÉS MŰKÖDÉSI SZABÁLYZAT MÓDOSÍTÁSA

     
Előterjesztő: a nemzetiségi önkormányzat elnöke

2. 
KÖZÉPTÁVÚ TERVEZÉS


Előterjesztő: a nemzetiségi önkormányzat elnöke

3.
A NEMZETISÉGI ÖNKORMÁNYZAT 2012. ÉVI KÖLTSÉGVETÉSE

     
Előterjesztő: a nemzetiségi önkormányzat elnöke

4. 
ADÓSZÁM IGÉNYLÉSE

     
Előterjesztő: a nemzetiségi önkormányzat elnöke

5. 
ÖNÁLLÓ PÉNZFORGALMI SZÁMLA NYITÁSA

      
Előterjesztő: a nemzetiségi önkormányzat elnöke

6.   
AKTUÁLIS KÉRDÉSEK
1.

A SZERVEZETI ÉS MŰKÖDÉSI SZABÁLYZAT MÓDOSÍTÁSA

(Írásos előterjesztés a jegyzőkönyvhöz mellékelve.)

Előterjesztő: a nemzetiségi önkormányzat elnöke

Kunhegyesi Ferenc a testület elnöke tájékoztatta a képviselőket, hogy a nemzetiségek jogairól szóló, 2012. január 1. napján hatályba lépett új törvény több ponton is módosította a kisebbségi önkormányzatok jogállására, működésére vonatkozó szabályokat. A legfontosabb, hogy a kisebbségi önkormányzatok elnevezése nemzetiségi önkormányzatra változik a törvény erejénél fogva, de egyéb fontos kérdéseket is szabályoz az új törvény. A nemzetiségi önkormányzat szervezeti és működési szabályzatának módosítása is szükségessé vált az új szabályok bevezetésével, amelynek tervezete elkészült és a testület jóváhagyására vár.

A törvény melléklete felsorolja a magyarországi nemzetiségeket, amelyek között a roma nemzetiség szerepel az eddigi cigány megnevezés helyett. Ennek megfelelően kerültek előterjesztésre a mostani ülés anyagai is, azonban a Közigazgatási és Igazságügyi Minisztérium Nemzetiségi Főosztályának legfrissebb, ma reggel érkezett állásfoglalása szerint, a felsorolásba beleértendő a roma mellett a cigány kifejezés is. A fentiek alapján célszerű dönteni arról, hogy roma, vagy cigány elnevezéssel kívánja a Nemzetiségi Önkormányzat a nevét használni.

A testület tagjai megvitatták a kérdést, majd egyhangúlag úgy foglaltak állást, hogy változatlanul „cigány” elnevezést használnak.

További kérdés, módosító javaslat nem hangzott el, az elnök szavazásra bocsátotta a határozat-tervezetet, amelyet a testület egyhangú szavazással a következők szerint fogadott el:

1/2012. sz. Cigány Nemzetiségi Önk. határozat:
H A T Á R O Z A T

Kiskőrös Város Cigány Nemzetiségi Önkormányzata a nemzetiségek jogairól szóló 2011. évi CLXXIX. tv. (a továbbiakban: Nek. tv.) 113. §. a) pontjában foglalt felhatalmazás alapján a Szervezeti és Működési Szabályzatáról szóló, többször módosított 34/2006. sz. határozatát (a továbbiakban: SzMSz) az alábbiak szerint módosítja:

1. Az SzMSz preambulumának utolsó mondata helyébe a következő rendelkezés lép:

„Kiskőrös Város Cigány Nemzetiségi Önkormányzatának Testülete e célokkal összhangban a nemzetiségek jogairól szóló 2011. évi CLXXIX. tv.(a továbbiakban: Nek. tv.) 88. §. (1) bekezdésében foglalt felhatalmazás alapján az alábbi Szervezeti és Működési Szabályzatot (a továbbiakban: SzMSz) alkotja meg:”
2. Az SzMSz I. fejezet 1. pontja helyébe a következő rendelkezés lép:

„1.
Az önkormányzat elnevezése: Kiskőrös Város Cigány Nemzetiségi Önkormányzata. 
3. Az SzMSz I. fejezet 4. pontja helyébe a következő rendelkezés lép:

„4. 
A nemzetiségi önkormányzat iratain körben elhelyezett "Kiskőrös Város Cigány Nemzetiségi Önkormányzata 6200 Kiskőrös” szövegű bélyegzőt kell használni.”

4. Az SzMSz I. fejezet a következő, 6. ponttal egészül ki:

„6. 
A nemzetiségi önkormányzat alaptevékenységének száma és megnevezése:


841127 Települési kisebbségi önkormányzatok igazgatási tevékenysége”

5. Az SzMSz II. fejezet 8. pontja helyébe  a következő rendelkezés lép:

„A nemzetiségi önkormányzat - jogszabályi keretek között - át nem ruházható hatáskörében dönt:

a) 
szervezete és működése részletes szabályairól az alakuló ülést követő három hónapon belül, továbbá módosításáról a szükségessé válást követő harminc napon belül,

b) 
elnevezéséről, jelképeiről, az általa képviselt nemzetiség ünnepeiről,

c)
vagyonleltáráról, törzsvagyona köréről és a tulajdonát képező vagyon használatának szabályairól,

d) 
a használatába adott, egyéb módon rendelkezésére bocsátott állami vagy helyi önkormányzati vagyon használatáról, működtetésére vonatkozó szabályokról, továbbá e körben megköti a szükséges megállapodásokat,

e) 
gazdálkodó és más szervezet alapításáról vagy az ezekben való részvételről,

f) 
önkormányzati társulás létrehozásáról vagy társuláshoz való csatlakozásról,

g) 
feladat- és hatáskör átvételéről más önkormányzattól,

h) 
elnöke, elnökhelyettese megválasztásáról,

i) 
bizottság létrehozásáról,

j) 
bírósági ülnökök megválasztásáról,

k) 
költségvetéséről és zárszámadásáról, ellátja továbbá az ezzel kapcsolatos, az államháztartás működési rendjére vonatkozó jogszabályok szerinti adatszolgáltatási teendőkről,

l) 
hatáskörébe tartozó kinevezésről, vezető megbízásról,

m)
pályázat, állami támogatás iránti kérelem, igénylés benyújtásáról, támogatásról történő lemondásról,

n) 
a tulajdonost megillető jogosultságokról 

o) 
olyan ügyben, amely törvény vagy az SzMSz szerint át nem ruházható hatáskörébe tartozik.”
6. Az SzMSz III. fejezet 5. pontja helyébe a következő rendelkezés lép:

„5. 
A nemzetiségi önkormányzati képviselő az alakuló ülésen, illetve a megválasztását követő ülésen anyanyelvén, magyarul, illetőleg mindkét nyelven is leteheti a Nek. tv. 170. § szerinti esküt. Az eskü letételéig a nemzetiségi önkormányzati képviselő a jogait nem gyakorolhatja.”

7. Az SzMSz III. fejezet 20. és 21. pontjai helyébe a következő rendelkezések lépnek:

„20. 
A testület zárt ülést tart összeférhetetlenségi, kitüntetési ügy tárgyalásakor, vagyonnyilatkozati eljárás és fegyelmi büntetés kiszabása során, továbbá ha törvény az ügyet érintően a nyilvánosságot kizárja.

21. 
A testület zárt ülést tarthat az érintett kezdeményezése alapján választás, kinevezés, felmentés, vezetői megbízás, megbízás visszavonása, fegyelmi eljárás megindítása, állásfoglalást igénylő személyi ügy tárgyalásakor, valamint, ha a nyilvános tárgyalás üzleti érdeket sértene.”
8. Az SzMSz III. fejezet 37. pontja helyébe a következő rendelkezés lép:

„37. 
A megválasztott képviselők több mint felének szavazata (minősített többség) szükséges a Nek. tv. 113. §-ában meghatározott ügyeknek, továbbá az SzMSz szerint minősített többséget igénylő ügyeknek az eldöntéséhez.”

9. Az SzMSz III. fejezet 40. pontjának 3. mondata helyébe a következő rendelkezés lép:

 „A Nek tv. 93. §. (2) bekezdése szerinti ügyekben titkos szavazás is tartható. Az elnök név szerinti szavazást rendel el a jelen lévő képviselők több mint a felének kezdeményezésére.”
10. Az SzMSz III. fejezet 42. pontja a következő rendelkezéssel egészül ki:

„A kizárásra vonatkozó szabályok nem alkalmazhatóak a nemzetiségi önkormányzat elnökének, elnökhelyettesének megválasztására, továbbá a bizottságok létrehozására, bizottsági tisztségviselők megválasztására.”
11. Az SzMSz III. fejezet 44. pontjának harmadik mondata helyébe a következő rendelkezés lép:

„Az elnök a jegyzőkönyvet az ülést követő 15 napon belül megküldi a megyei kormányhivatalnak.”

12. Az SzMSz IV. fejezet 1. pontja első mondata helyébe a következő rendelkezés lép:

„A képviselők jogait és kötelezettségeit a 2011. évi CLXXIX tv., valamint e szabályzat határozza meg.”
13. Az SzMSz VI. fejezet 2/d) pontja helyébe a következő rendelkezés lép:

„d) 
önkormányzati határozatokat, valamint a testületi ülésről készült jegyzőkönyvet aláírja és felterjeszti a megyei kormányhivatalnak.”

14. 
Az 1-13. pontokban foglaltakon túlmenően, a Nek. tv. 159. §. (1) bekezdése alapján az SzMSz mindazon rendelkezése, ahol a „kisebbség” megjelölés szerepel, „nemzetiség”-re módosul, a magyar nyelv szabályainak megfelelő ragozás szerint, valamint az SzMSz II. fejezet 9. pontja hatályát veszti.

2.

KÖZÉPTÁVÚ TERVEZÉS

(Írásos előterjesztés a jegyzőkönyvhöz mellékelve.)

Előterjesztő: a nemzetiségi önkormányzat elnöke

Boldoczki János pénzügyi osztályvezető röviden arról tájékoztatta a testület tagjait, hogy a vonatkozó jogszabályok értelmében a saját bevételek, valamint az adósságot keletkeztető ügyletekből eredő fizetési kötelezettségek következő három évre várható összege tekintetében nyilatkoznia kell a nemzetiségi önkormányzatnak.

Tekintettel arra, hogy ilyen jellegű költségvetési tétel nem várható, az elnök szavazásra bocsátotta a határozat-tervezetet, amelyet a testület egyhangú szavazással az alábbiak szerint fogadott el:

2/2012. sz. Cigány Nemzetiségi Önk. határozat
H A T Á R O Z A T

Kiskőrös Város Cigány Nemzetiségi Önkormányzata a saját bevételeinek, valamint a Magyarország gazdasági stabilitásáról szóló 2011. évi CXCIV. törvény 3. § (1) bekezdése szerinti adósságot keletkeztető ügyleteiből eredő fizetési kötelezettségeinek a 2012. évet követő három évre várható összegét a mellékletben foglaltak szerint állapítja meg.

Felelős:                        elnök

Határidő:                     azonnal

3.

A NEMZETISÉGI ÖNKORMÁNYZAT 2012. ÉVI KÖLTSÉGVETÉSE

(Írásos előterjesztés a jegyzőkönyvhöz mellékelve.)

Előterjesztő: a nemzetiségi önkormányzat elnöke

Az elnök az írásos előterjesztés szóbeli kiegészítéseként elmondta, hogy jelenleg 210 e/Ft áll rendelkezésükre, ehhez várható majd a 2011. évről megmaradt pénzmaradvány, amelyet a költségvetési beszámolóval egyidejűleg kell beépíteni a költségvetésükbe, illetőleg a feladatalapú támogatás. Hozzáfűzte, az előterjesztés szerint személyi jellegű kiadásokat is terveztek, de ez nem indokolt, így előterjesztőként kezdeményezi, hogy a 210 e/Ft-ot kizárólag dologi jellegű kiadásokra lehessen fordítani.
Boldoczki János pénzügyi osztályvezető felhívta a figyelmet arra, hogy a nemzetiségi önkormányzat költségvetése a 2012. évtől elkülönül a települési önkormányzatétól, teljesen önállóan gazdálkodik.

További kérdés, hozzászólás nem volt, az elnök szavazásra bocsátotta a tervezetben foglaltakat, amelyet a testület egyhangú szavazással az alábbiak szerint fogadott el:

3/2012. sz. Cigány Nemzetiségi Önk. határozat
H A T Á R O Z A T

Kiskőrös Város Cigány Nemzetiségi Önkormányzata a 2012. évi költségvetésének

bevételi előirányzatát 210.000 forintban,

kiadási előirányzatát 210.000 forintban

állapítja meg, a határozat mellékletében foglalt részletezés szerint.

4.

ADÓSZÁM IGÉNYLÉSE

(Írásos előterjesztés a jegyzőkönyvhöz mellékelve.)

Előterjesztő: a nemzetiségi önkormányzat elnöke

Az elnök tájékoztatta a testület tagjait, hogy elsősorban az önálló gazdálkodás miatt szükséges a nemzetiségi önkormányzatnak külön adószám igénylése a Magyar Államkincstártól.

Kérdés, hozzászólás nem volt, szavazásra bocsátotta a határozat-tervezetben foglaltakat.

A testület egyhangú szavazással a következő határozatot hozta:

4/2012. sz. Cigány Nemzetiségi Önk. határozat
H A T Á R O Z A T

1.
Kiskőrös Város Cigány Nemzetiségi Önkormányzata a nemzetiségek jogairól szóló 2011. évi CLXXIX. tv., valamint az államháztartásról szóló 2011. évi CXCV. tv. vonatkozó rendelkezéseinek megfelelően, adószám igénylésére vonatkozó kérelmet nyújt be a Magyar Államkincstárhoz.

2. 
A Nemzetiségi Önkormányzat testülete felkéri a Polgármesteri Hivatal Pénzügyi Osztályát az adószám igénylésével összefüggő szükséges intézkedések megtételére.

Felelős:
elnök

Határidő:
azonnal
5.

ÖNÁLLÓ PÉNZFORGALMI SZÁMLA NYITÁSA

(Írásos előterjesztés a jegyzőkönyvhöz mellékelve.)

Előterjesztő: a nemzetiségi önkormányzat elnöke

Az elnök kiemelte, hogy eddig a települési önkormányzat bankszámlája alszámlájaként volt megjelölve a nemzetiségi önkormányzat számlája, de a jogszabályi változások önálló számla nyitását írják elő.

Boldoczki János pénzügyi osztályvezető vázolta a számlanyitással összefüggő adminisztratív teendőket, ezzel összefüggésben kérte, a testület jelöljön ki egy tagot az elnök akadályoztatása esetére.

A testület tagjai megtárgyalták az előterjesztésben foglaltakat, valamint az osztályvezető javaslatát, majd egyhangú szavazással a következő határozatot hozták:

5/2012. sz. Cigány Nemzetiségi Önk. határozat
H A T Á R O Z A T
1.
Kiskőrös Város Cigány Nemzetiségi Önkormányzata a nemzetiségek jogairól szóló 2011. évi CLXXIX. tv., valamint az államháztartásról szóló 2011. évi CXCV. tv. vonatkozó rendelkezéseinek megfelelően, kezdeményezi önálló pénzforgalmi számla nyitását Kiskőrös Város Önkormányzata számlavezető pénzintézeténél, a CIB Bank Zrt-nél.

2.
A Nemzetiségi Önkormányzat testülete az elnök akadályoztatása esetére az elnökhelyettest, ifj. Kunhegyesi Ferenc képviselőt jelöli ki helyettesként a banki aláíró kartonon.

3. 
A Nemzetiségi Önkormányzat testülete felkéri a Polgármesteri Hivatal Pénzügyi Osztályát az önálló pénzforgalmi számla nyitásával összefüggő szükséges intézkedések megtételére.

Felelős:
elnök

Határidő:
azonnal
6.

AKTUÁLIS KÉRDÉSEK

Kunhegyesi Ferenc elnök arról tájékoztatta a testület tagjait, hogy az önkormányzat nevének megváltozása miatt, az SzMSz-ben foglaltak értelmében, a nemzetiségi önkormányzat bélyegzőjének felirata is megváltozik, új bélyegző készíttetése válik szükségessé, amelynek költségeire 5.000,- Ft biztosítása indokolt.

A testület tagjai egyhangú szavazással a következő határozatot hozták:

6/2012. sz. Cigány Nemzetiségi Önk. határozat
H A T Á R O Z A T
Kiskőrös Város Cigány Nemzetiségi Önkormányzatának testülete 5.000,- Ft-ot biztosít a Nemzetiségi Önkormányzat új bélyegzője elkészíttetésének költségeire, a Cigyán Nemzetiségi Önkormányzat 2012. évi költségvetéséről szóló 3/2012. sz. Cigány Nemzetiségi Önk. határozat mellékletében meghatározott dologi kiadások előirányzat terhére.

A Nemzetiségi Önkormányzat testülete felkéri a Polgármesteri Hivatal Pénzügyi Osztályát, hogy az összeg kifizetéséről számla ellenében gondoskodjon.

Ezt követően az elnök részletesen ismertette, hogy 2012. március 8-án a Petőfi Emlékmúzeumban bonyolítják a hagyományos, „Petőfi nem csak magyar nyelven” című, a városban működő három nemzetiségi önkormányzat által már évek óta megrendezett szavalóversenyt. A Cigány Nemzetiségi Önkormányzat által adományozott díjak értéke várhatóan 15.000,- Ft lesz.

A Cigány Nemzetiségi Önkormányzat testülete megtárgyalta az elnök által elmondottakat, majd egyhangú szavazással a következő határozatokat hozta:

7/2012. sz. Cigány Nemzetiségi Önk. határozat
H A T Á R O Z A T
Kiskőrös Város Cigány Nemzetiségi Önkormányzatának testülete 15.000,- Ft-ot biztosít a városban működő három nemzetiségi önkormányzat által már évek óta megrendezett, „Petőfi nem csak magyar nyelven” című szavalóverseny ismételt megszervezésére, a díjak költségeire. A rendezvény időpontja: 2012. március 8., helyszíne a Petőfi Emlékmúzeum 

Az összeg fedezetét a Cigány Nemzetiségi Önkormányzat 2012. évi költségvetéséről szóló 3/2012. sz. Cigány Nemzetiségi Önk. határozat mellékletében meghatározott dologi kiadások előirányzat terhére biztosítja.

A Nemzetiségi Önkormányzat testülete felkéri a Polgármesteri Hivatal Pénzügyi Osztályát, hogy az összeg kifizetéséről számla ellenében gondoskodjon.

További kérdés, hozzászólás hiányában az elnök az ülést 9,15 órakor bezárta.

kmft.

id. Kunhegyesi Ferenc





      
     ifj. Kunhegyesi Ferenc 
    a testület elnöke





                 jegyzőkönyv-hitelesítő

Oroszi Zsuzsanna

jegyzőkönyvvezető

